REGULAMENTUL (UE) 2021/1864 AL COMISIEI

din 22 octombrie 2021

de modificare a anexelor II, III și V la Regulamentul (CE) nr. 396/2005 al Parlamentului European și al Consiliului în ceea ce privește limitele maxime de reziduuri pentru amisulbrom, flubendiamidă, meptildinocap, metaflumizonă și propineb din sau de pe anumite produse

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE a Consiliului (1), în special articolul 14 alineatul (1) litera (a), articolul 18 alineatul (1) litera (b) și articolul 49 alineatul (2),

întrucât:

(1) Pentru amisulbrom, flubendiamidă, meptildinocap, metaflumizonă și propineb au fost stabilite limite maxime de reziduuri (LMR) în partea A a anexei III la Regulamentul (CE) nr. 396/2005. Limitele maxime de reziduuri (LMR) pentru propineb au fost stabilite în anexa II și în partea B din anexa III la Regulamentul (CE) nr. 396/2005.

(2) Pentru amisulbrom, Autoritatea Europeană pentru Siguranța Alimentară (denumită în continuare „autoritatea”) a emis un aviz motivat privind LMR-urile existente în conformitate cu articolul 12 alineatul (1) din Regulamentul (CE) nr. 396/2005 (2). Autoritatea a recomandat menținerea LMR-urilor existente. Deoarece nu există riscuri pentru consumatori, LMR-urile trebuie stabilite în anexa II la Regulamentul (CE) nr. 396/2005 la nivelul existent sau la nivelul identificat de autoritate.

(3) Pentru flubendiamidă, autoritatea a emis un aviz motivat privind LMR-urile existente, în conformitate cu articolul 12 alineatul (1) din Regulamentul (CE) nr. 396/2005 (3). Aceasta a identificat un risc pentru consumatori în ceea ce privește LMR-urile pentru varza cu căpățână și salata verde. Prin urmare, se cuvine ca aceste LMR-uri din anexa II la Regulamentul (CE) nr. 396/2005 să fie reduse la limita de cuantificare (LOC). Pentru alte produse, autoritatea a recomandat creșterea sau menținerea LMR-urilor existente. LMR-urile trebuie să fie stabilite în anexa II la Regulamentul (CE) nr. 396/2005 la nivelul actual sau la nivelul identificat de către autoritate.

(4) Pentru meptildinocap, autoritatea a emis un aviz motivat privind LMR-urile existente, în conformitate cu articolul 12 alineatul (1) din Regulamentul (CE) nr. 396/2005 (4). Autoritatea a recomandat reducerea LMR-urilor pentru castraveți și dovlecei. Pentru alte produse, autoritatea a recomandat creșterea sau menținerea LMR-urilor existente. Autoritatea a concluzionat că, în ceea ce privește LMR-urile pentru struguri de masă, struguri de vin, căpșuni, pepeni galbeni și pepeni verzi, unele informații nu erau disponibile și că este necesară o analiză suplimentară din partea responsabililor cu gestionarea riscurilor. Deoarece nu există riscuri pentru consumatori, respectivele LMR-uri trebuie stabilite în anexa II la Regulamentul (CE) nr. 396/2005 la nivelul existent sau la nivelul identificat de autoritate. Aceste LMR-uri vor fi revizuite; revizuirea va ține seama de informațiile disponibile în următorii doi ani de la data publicării prezentului regulament.

(5) Pentru metaflumizonă, autoritatea a emis un aviz motivat privind LMR-urile existente, în conformitate cu articolul 12 alineatul (1) din Regulamentul (CE) nr. 396/2005 (5). Aceasta a identificat un risc pentru consumatori în ceea ce privește LMR-urile pentru broccoli și scarolă/cicoare cu frunze întregi. Prin urmare, se cuvine ca aceste LMR-uri din anexa II la Regulamentul (CE) nr. 396/2005 să fie reduse la LOC. Autoritatea a recomandat reducerea LMR-urilor pentru cartofi, varză cu căpățână, semințe de bumbac și lapte (bovine, ovine, caprine, cabaline). Pentru alte produse, autoritatea a recomandat creșterea sau menținerea LMR-urilor existente. Autoritatea a concluzionat că, în ceea ce privește LMR-urile pentru tomate, ardei dulci/gogoșari, castraveți cornișon, conopidă, varză chinezească/petsai, salata mielului/fetică, salată verde, creson și alți germeni și lăstari, Barbarea verna, rucola, muștar vânăt și plante de cultură cu frunze tinere (inclusiv specii din familia Brassicaceae), unele informații nu erau disponibile și că este necesară o analiză suplimentară din partea responsabililor cu gestionarea riscurilor. Deoarece nu există riscuri pentru consumatori, respectivele LMR-uri trebuie stabilite în anexa II la Regulamentul (CE) nr. 396/2005 la nivelul existent sau la nivelul identificat de autoritate. Aceste LMR-uri vor fi revizuite; revizuirea va ține seama de informațiile disponibile în următorii doi ani de la data publicării prezentului regulament.

(6) Pentru propineb, autoritatea a emis un aviz motivat privind LMR-urile existente, în conformitate cu articolul 12 alineatul (1) din Regulamentul (CE) nr. 396/2005 (6). Autoritatea a propus modificarea definiției reziduului. Întrucât propinebul nu mai este aprobat în UE și toate autorizațiile pentru această substanță au fost revocate, LMR-urile pentru substanța activă respectivă trebuie stabilite în anexa V la Regulamentul (CE) nr. 396/2005 la nivelul LOC.

(7) În ceea ce privește produsele pe care utilizarea produsului de protecție a plantelor în cauză nu este autorizată și pentru care nu există toleranțe la import sau limite maxime pentru reziduuri conform Codex Alimentarius (CXL-uri), este necesar ca LMR-urile să fie stabilite la LOQ specifică sau să se aplice LMR implicită, astfel cum se prevede la articolul 18 alineatul (1) litera (b) din Regulamentul (CE) nr. 396/2005.

(8) Comisia a consultat laboratoarele de referință ale Uniunii Europene pentru reziduurile de pesticide în ceea ce privește necesitatea de a adapta anumite limite de determinare. În ceea ce privește mai multe substanțe, laboratoarele menționate au concluzionat că, pentru anumite produse, progresele tehnice necesită stabilirea unor limite specifice de cuantificare.

(9) Pe baza avizelor motivate ale autorității și ținând seama de factorii relevanți pentru subiectul în cauză, modificările respective ale LMR-urilor îndeplinesc cerințele prevăzute la articolul 14 alineatul (2) din Regulamentul (CE) nr. 396/2005.

(10) Prin intermediul Organizației Mondiale a Comerțului, partenerii comerciali ai Uniunii au fost consultați cu privire la noile LMR-uri, iar observațiile acestora au fost luate în considerare.

(11) Prin urmare, Regulamentul (CE) nr. 396/2005 trebuie să fie modificat în consecință.

(12) Pentru a permite comercializarea, prelucrarea și consumul produselor în condiții normale, este necesar ca prezentul regulament să prevadă o perioadă tranzitorie pentru produsele care au fost obținute înainte de modificarea LMR-urilor și pentru care informațiile disponibile arată că se menține un nivel înalt de protecție a consumatorilor.

(13) Înainte ca LMR-urile modificate să devină aplicabile, este necesar să fie acordată o perioadă de timp rezonabilă, pentru a permite statelor membre, țărilor terțe și operatorilor din sectorul alimentar să se pregătească pentru îndeplinirea noilor cerințe care vor rezulta din modificarea LMR-urilor.

(14) Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

ADOPTĂ PREZENTUL REGULAMENT:

Articolul 1 Anexele II, III și V la Regulamentul (CE) nr. 396/2005 se modifică în conformitate cu anexa la prezentul regulament.

Articolul 2 În ceea ce privește amisulbromul din și de pe toate produsele, flubendiamamida din și de pe toate produsele, cu excepția verzei cu căpățână și a salatei verzi, meptildinocapul din și de pe toate produsele, metaflumizona din și de pe toate produsele, cu excepția broccoli și a scarolei (cicoare cu frunze întregi) și propinebul din și de pe toate produsele, Regulamentul (CE) nr. 396/2005, astfel cum era formulat înainte de modificarea adusă prin prezentul regulament, continuă să se aplice produselor care au fost produse în Uniune sau importate în Uniune înainte de 14 mai 2022.

Articolul 3 Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene. Se aplică de la 14 mai 2022.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 22 octombrie 2021. Pentru Comisie Președintele Ursula VON DER LEYEN

(1) JO L 70, 16.3.2005, p. 1.

(2) Autoritatea Europeană pentru Siguranța Alimentară; Reasoned opinion on the review of the existing maximum residue levels for amisulbrom according to Article 12 of Regulation (EC) No 396/2005 [Aviz motivat privind reexaminarea limitelor maxime existente pentru reziduurile de amisulbrom în conformitate cu articolul 12 din Regulamentul (CE) nr. 396/2005]. Jurnalul EFSA 2020;18(7):6170.

(3) Autoritatea Europeană pentru Siguranța Alimentară; Reasoned opinion on the review of the existing maximum residue levels for flubendiamide according to Article 12 of Regulation (EC) No 396/2005 [Aviz motivat privind reexaminarea limitelor maxime existente pentru reziduurile de flubendiamidă în conformitate cu articolul 12 din Regulamentul (CE) nr. 396/2005]. Jurnalul EFSA 2020;18(6):6150.

(4) Autoritatea Europeană pentru Siguranța Alimentară; Reasoned opinion on the review of the existing maximum residue levels for meptyldinocap (DE-126) according to Article 12 of Regulation (EC) No 396/2005 [Aviz motivat privind reexaminarea limitelor maxime existente pentru reziduurile de meptildinocap (DE-126) în conformitate cu articolul 12 din Regulamentul (CE) nr. 396/2005]. Jurnalul EFSA 2020;18(6):6157.

(5) Autoritatea Europeană pentru Siguranța Alimentară; Reasoned opinion on the review of the existing maximum residue levels for metaflumizone according to Article 12 of Regulation (EC) No 396/2005 [Aviz motivat privind reexaminarea limitelor maxime existente pentru reziduurile de metaflumizonă în conformitate cu articolul 12 din Regulamentul (CE) nr. 396/2005]. Jurnalul EFSA 2020;18(6):6123.

(6) Autoritatea Europeană pentru Siguranța Alimentară; Reasoned opinion on the review of the existing maximum residue levels for propineb according to Article 12 of Regulation (EC) No 396/2005 [Aviz motivat privind reexaminarea limitelor maxime existente pentru reziduurile de propineb în conformitate cu articolul 12 din Regulamentul (CE) nr. 396/2005]. Jurnalul EFSA 2020;18(8):6233.